VannforsyningTeknisk infrastruktur utgjør det sentrale nervesystemet i moderne samfunn. I denne infrastrukturen inngår vitale systemer for vannforsyning og avløp, som er bygget ut over en periode på 100 år. Vi har anslagsvis 40.000 km avløpsledninger og 48.000 km drikkevannsledninger i offentlig eie, og omtrent samme lengde med private ledninger. Gjenanskaffelsesverdien for de kommunale ledningsnettene anslås til minst 400 milliarder kroner. Dessverre tar vi ikke godt vare på disse verdiene. Norske vann- og avløpsledninger lekker, og lekkasjene i norske nett er betydelig høyere enn lekkasjer fra nett i andre land. I desember 2003 satte Stortinget problemene med de dårlige VA-nettene i Norge på dagsorden. Stortingets konklusjon var å be regjeringen vurdere de incentiver Norges 434 kommuner har til å forvalte sine vann- og avløpsanlegg. Dette skulle regjeringen gjøre i kommuneproposisjonen, som Erna Solberg presenterte 11. mai i år. Regjeringen mener at lekkasjen fra vannforsyningen i Norge, utenom Oslo, er på 33-34 prosent. De reelle lekkasjene er antakelig langt høyere. Professor ved Institutt for tekniske fag ved NLH, Oddvar G. Lindholm og overingeniør Carl Fredrik Nordheim ved Nasjonalt folkehelseinstitutt, skriver i en artikkel at lekkasjene fra norske vannledningsnett samlet sett er meget høye sammenlignet med andre vestlige land. Vannverkene i Norge antar en fordeling av det produserte vannet mellom ulike poster som for eksempel husholdningsforbruk, næringsforbruk og lekkasjer. Enkelte opplysninger er åpenbart direkte feilaktige eller i hvert fall svært avvikende fra korrekte tall. Mer korrekte beregningsmetoder vil vise at lekkasjene fra norske vannledningsnett i snitt ligger mellom 39 - 51 prosent. Dette er svært høyt i forhold til Danmarks 7 prosent, Englands 16 prosent, Finlands 16 prosent og Sveriges 14 prosent. Regjeringens holdning er at kommunene vil møte utfordringene og levere gode vann- og avløpstjenester. Utover dette gir Erna Solberg få signaler om hvordan myndighetene på overordnet plan vil heve standarden i det norske vann- og avløpsnettet. Regjeringen erkjenner at vedlikeholdet av norske VA-anlegg ikke har vært godt nok. Regjeringen er dessuten positiv til utviklingen av et nasjonalt informasjonssystem for private og offentlige vannverk. Imidlertid står vi tilbake med følgende problem: Norske vann- og avløpsanlegg er i altfor dårlig forfatning, og dette problemet er for omfattende til at kommunene kan løse dette på egenhånd. Staten må ganske enkelt gå inn med aktive virkemidler.